Frode Sørensen (S), 2007-04-25:
Seksuelle overgreb mod børn er en af de mest modbydelige forbrydelser, man kan forestille sig.
Ofrene må kæmpe med konsekvenserne af overgrebene resten af deres liv, og overgrebene skærer i hjertet på os alle.
Derfor skal vi politisk gøre alt, hvad der står i vores magt, for at beskytte vores børn og sikre, at de ikke udsættes for overgreb.
Er ulykken ude, og overgrebet sket, skal straffen være hård og kontant og afspejle den alvor, som vi som samfund betragter pædofiliforbrydelser med.
Socialdemokraterne mener, at indsatsen over for seksualforbrydere skal skærpes, og at støtten til ofrene og deres familier skal styrkes.
Om det lige er Dansk Folkepartis konkrete vej, vi skal betræde i alle tilfælde, er ikke sikkert, men vi deler intentionerne i forslaget.
Folk, der misbruger børn seksuelt, skal straffes hårdere, end de bliver i dag.
På initiativ af Socialdemokraterne blev straffen skærpet i 2002, så strafferammen nu er 12 år, men meget tyder på, at ønsket fra et meget bredt folketingsflertal om skærpelse af straffene ikke helt er slået igennem i en række afsagte domme.
Ved selv meget grove seksualforbrydelser mod børn afsiges der domme på under 1½ års fængsel.
Socialdemokraterne ønsker, at vi i fremtiden straffer overgreb mod børn hårdere, end praksis er i dag.
Vi ønsker samtidig, at domstolene i højere grad skal kunne varetægtsfængsle personer i sager om seksuelt misbrug af børn.
Det er krænkende for alles retsfølelse, men ikke mindst for ofrene og deres familier, pludselig at se gerningsmanden cykle rundt i hjembyen eller fremture med forklaringer på sine overgreb i tv-nyhederne eller i stort opsatte dagbladsinterviews.
Samtidig skal vi undgå, at vores børn udsættes for seksuelle overgreb.
Vi kan ikke alene straffe os ud af problemerne.
Det er helt afgørende, at vi styrker forebyggelsen, så færre børn i fremtiden bliver udsat for overgreb.
Alt starter i det små, og måske i særlig grad når det gælder seksualforbrydelser mod børn.
Derfor skal der sættes ind første gang uanset forbrydelsens størrelse.
Personer, som ser børneporno eller blufærdighedskrænker børn, er syge mennesker med vanvittige tanker om, hvad man kan gøre ved børn, og hvordan man skal omgås børn.
Derfor skal behandlingen styrkes, så vi bedre kan forebygge overgreb mod børn.
I den grovere ende af forbrydelserne skal indsatsen også forstærkes.
Efter en årrække med mulighed for, at dømte frivilligt kan blive behandlet med medicinsk kastration, viser resultaterne sig meget positive.
De dømte frigøres for deres tvangstanker om børn, og tilbagefaldet til kriminalitet er meget lavt.
Derfor foreslår Socialdemokraterne nu, at muligheden for medicinsk kastration inddrages som et fast element i afsagte domme og efterfølgende behandling af sexdømte.
Det skal selvfølgelig være læger, som vurderer den enkelte sag.
Men erfaringerne skal bruges, vi skal beskytte vores børn meget bedre.
Endelig skal ofrene for seksualforbrydelser sikres bedre støtte.
Der skal økonomisk være tid til den nødvendige psykologbehandling, erstatningerne skal i vejret, og sagsbehandlingstiderne for erstatning skal ned.
Med udbredelsen af it er børneporno og antallet af voksne, som lokker børn og unge til sex, steget voldsomt.
It-branchen har et stort medansvar, men også politisk kan der gøres meget mere.
Grooming er det seneste fænomen, hvor voksne udgiver sig for jævnaldrende for at lokke børn og unge til sex.
Antallet af henvendelser om børnepornosager, hvor voksne forsøger at opnå sex med børn, eller hvor de online krænker børns blufærdighed, steg fra 461 i 2004 til 791 i 2005.
I andre lande er det klart strafbart at foretage grooming.
I den danske straffelov fremstår det meget uklart.
Socialdemokraterne mener derfor, at straffeloven skal tydeliggøres på dette område.